- 'బ్రెగ్జిట్‌'పై పునరాలోచనలో బ్రిటీషర్లు !
-  'ప్రపంచ వ్యాప్త నష్టం'తో సంశయంలోకి..
- గూగుల్‌ శోధన వేదికగా వాస్తవాల బేరీజు
- మరో రెఫరెండంకు పెరుగుతున్న మద్దతు
నవతెలంగాణ, వాణిజ్య విభాగం: చేతులు కాలాక ఆకులు పట్టుకున్నట్లుగా ఉంది మెజార్టీ బ్రిటన్‌ వాసుల తీరు. ఐరోపా సమాజంలో (ఈయూలో) కొనసాగడం వల్ల తీవ్రంగా నష్టపోయామని భావించి 'బ్రెగ్జిట్‌'కు మద్దతు పలికిన వాళ్లే.. ఇప్పుడు తాము తీసుకున్న నిర్ణయం సరైంది కాదేమోనన్న సంశయంలో పడినట్లు కనిపిస్తోందని ఇంగ్లీష్‌ మీడియా చెబుతోంది. ఈయూలో బ్రిటన్‌ భాగస్వామ్యం పట్ల స్థానిక ప్రజల్లో చాలా కాలంగా తీవ్ర వ్యతిరేకత గూడు కట్టుకుంది. బ్రిటన్‌ స్వాతంత్య్రాన్ని ఈయూ హరిస్తోందని.. తమ ఆర్థిక విధానాలను శాసిస్తోందని ప్రజలు తీవ్ర అసహనం పెరుగుతూ వచ్చింది. ఈయూకు ఏటా బ్రిటన్‌ చెల్లిస్తున్న 125 మిలియన్‌ పౌండ్ల వాటా తమపై అనవసర భారమని... దీనికి తోడు స్వేచ్ఛా మండలి కావడం వల్ల ఇతర ఈయూ దేశాల నుంచి బ్రిటన్‌కు వలసలు పెరిగాయని.. ఇది తమ సామాజిక భద్రతా పథకాలకు గండి కొడుతున్నట్లు స్థానికుల్లో అసహనం పెరిగిపోయింది. ఈ నేపథ్యంలోనే పుట్టుకువచ్చిన 'బ్రెగ్జిట్‌'ను అక్కడి ప్రజలు ఆయుధంగా మలుచుకొని ఈయూ నుంచి వైదొలిగేందుకే ఆసక్తి చూపారు. మెజార్టీ బ్రిటన్‌ ప్రజల అభిప్రాయాన్ని ప్రతిబింబిస్తూ 'బ్రెగ్జిట్‌' వాదన గెలిచింది. అయితే అసలు కథ ఇక్కడే మొదలైంది. 'బ్రెగ్జిట్‌' కారణంగా చరిత్రలో ఎన్నడూ లేని విధంగా ప్రపంచ మార్కెట్లు కుదేలవ్వడం.. తమ కరెన్సీ పౌండ్‌ గత 31 ఏళ్ల దిగువ స్థాయికి పడిపోవడంతో పాటు రానున్న రోజుల్లో బ్రిటన్‌ ఆర్థిక వ్యవస్థ అనేక కష్టాలను ఎదుర్కోక తప్పదన్న విశ్లేషణలు, నిరుద్యోగం, ద్రవ్యోల్బణం ఎగిసిపడనుందన్న వార్తలు ఎక్కువ మంది బ్రిటన్‌ వాసుల్లో కొత్త భయాలకు తెర తీశాయి. దీంతో వారు 'బ్రెగ్జిట్‌'పై పునరాలోచనలో పడట్టు కనిపిస్తోంది.
'బ్రెగ్జిట్‌' ప్రభావంపై గూగుల్‌ శోధన..
'బ్రెగ్గిట్‌' వల్ల తమ దేశానికి మేలు జరుగుతుందని భావించిన సగటు బ్రిటీషర్‌.. ప్రపంచ వ్యాప్తంగా ఎదురైన ప్రతికూల పరిస్థితుల నేపథ్యంలో తాము తీసుకున్న నిర్ణయం సరైందేనా..? కాదా? అన్న సంశయంలో పడ్డాడు. ఇదే విషయాన్ని బ్రిటన్‌లోని కొన్ని వార్తా సంస్థలు కథనాలుగా ప్రచురించాయి. 'బ్రెగ్జిట్‌' మిగిల్చిన ఆర్థిక విషాదం తరువాత అక్కడి ప్రజలు వాస్తవ నష్టాలపై దృష్టి సారించడం కనిపించింది. ఇందుకు నిదర్శనం ఆవేశాన్ని పక్కనబెట్టి ఫలితాలు వెలువడ్డాక ఎక్కువ మంది ప్రజలు గూగుల్‌ శోథన వేదికగా 'బ్రెగ్జిట్‌' పరిణామాలను శోధించడమే. వాస్తవ నష్టం ఒక్కక్కొటిగా బయటకు వస్తుండడం.. బ్రిటన్‌ రానున్న కాలంలో ఎలాంటి ప్రతికూల పరిస్థితులను ఎదుర్కోవాల్సి వస్తుందన్న అంశాలు నెట్‌ వేదికగా తెలుసుకోవడం కనిపించింది. బ్రిటన్‌ ఈ పరిస్థితి నుంచి కోలుకొనేందుకు కొన్ని దశాబ్దాల కాలం పడుతుందన్న చేదు నిజం వారిని మరింత పునరాలోచనలో పడేట్టు చేసిందని సమాచారం.
మళ్లీ రెఫరెండం చేపట్టాల్సిందే..
ఐరోపా సమాజం నుంచి బ్రిటన్‌ వైదొలగాలన్న చారిత్రాత్మక తీర్పుతో బిత్తరపోయిన ఆ దేశ వాసులు తాజాగా ఈ విషయంలో మరోమారు రిఫరెండం నిర్వహించాలని కోరుతున్నారు. దీనికి 'పార్లమెంట్‌ పిటిషన్‌'ను వారు ఆయుధంగా చేసుకున్నారు. ఈ ఆన్‌లైన్‌ పిటిషన్‌కు మద్దతుగా ఏకంగా 10 లక్షల మంది బ్రీటీష్‌ వాసులు మద్దతు తెలుపుతూ సంతకాలు చేయడం విశేషం. 'బ్రెగ్జిట్‌' మూలంగా నష్టాలను బేరీజు వేసుకున్న సగటు బ్రిటీషర్లు చాలా మంది రెండో రిఫరెండం దిశాగా దృష్టి సారించడంతో ఒక దశలో ఆ వెబ్‌సైట్‌ సాంకేతిక సమస్య వచ్చి పని చేయడం మానేసింది. 'బ్రెగ్జిట్‌' అంశంపై జరిగిన చారిత్రాత్మక రిఫరెండంలో 72.2 శాతం ఓటింగ్‌ మాత్రమే నమోదైంది. ఇందులో బ్రెగ్జిట్‌కు అనుకూలంగా కేవలం 51.1 శాతం మంది మాత్రమే మద్దతు పలికిన సంగతి తెలిసిందే. ఇప్పుడు ఇదే అంశాన్ని సాకుగా చూపుతూ ఎక్కువ మంది బ్రిటీష్‌ వాసులు రెండో రెఫరెండంను కోరుతున్నారు. మొత్తం పోలింగ్‌ 75 శాతానికి తక్కువ కాకూడదని...మెజార్టీ ఓట్లు 60 శాతానికి తగ్గితే తిరిగి రిఫరెండం నిర్వహించాల్సిందేనని ఈయూ మ్యానువల్‌లో నిబంధన ఉందని వారు వాదిస్తున్నారు. దీని ప్రకారం ఇటీవల జరిగిన రెఫరెండం, దాని ఫలితం రెండు చెల్లవని వారు వాదిస్తున్నారు. సాధారణంగా పార్లమెంట్‌ అధికారిక వెబ్‌సైట్‌లో నమోదైన పిటిషన్‌కు లక్ష సంతకాలు వస్తే.. ఆ అంశంపై దిగువ సభైన 'హౌస్‌ ఆఫ్‌ కామన్స్‌'లో చర్చించాల్సి ఉంటుంది. తాజా పిటిషన్‌కు ఇందుకు అవసరమైన సంతకాల కన్నా పదిరెట్లు అధికంగా అర్జీలు వచ్చిన నేపథ్యంలో మంగళవారం సమావేశం కానున్న పార్లమెంట్‌ పిటిషణ్‌ కమిటీ.. ఈ పిటిషన్‌పై పార్లమెంట్‌లో చర్చించాలా? వద్దా? అనే అంశంపై నిర్ణయం తీసుకోనుంది.
మీ స్నేహితులకు రికమెండ్ చెయ్యండి